Микола Мушинка

**Микола Мушинка** (укр. Микола Іванович Мушинка, слц. Mikuláš Mušinka) (*20. фебруар 1936—†12. септембер 2024), словацки фолклориста и українознавец карпато-русинского походзеня, иножемни член Українскей академиї наукох. Виглєдовал лемковски фолклор у  Югославиї, Румуниї, Польскей, України, у заходней Ческей и у Моравскей.

## Биоґрафия
Микола Мушинка ше народзел 20. фебруара 1936. року у валалє Куров, у Бардейовским округу, у селянскей фамелиї, котра мала пецеро дзеци. Микола бул треци по шоре, мал ище шестру Ану и братох Петра, Федора и Дмитра. Основну школу Микола закончел у Курове, а Руску ґимназию у Прешове.

У 1958. року Микола Мушинка закончел студиї на Карловим  универзитету (Институт русийского язика и литератури) у Праги дзе, под руководством I. Панькевича и Є. Врабцова, почал виглєдовац  фолклор южних Лемкох. Першу службу достал як наставнїк у стреднєй школи у валалє Маргань, округ Ґиралтовце, алє уж у октобре 1958. року бул поволани на одслуженє войска, а по одслуженю войска прияли го за наукового асистента у новооснованим Кабинету народней словесносци при Катедри українского язика и литератури Филозофского факултета Универзитета Павел Йозеф Шафарик у Прешове. Вєшенї 1963. року уписал наукову аспирантуру (постдипломски студиї). З оглядом на вибрану тему, вон у периодзе 1964–1966. рок студирал на универзитетох у Праги и у Києве (Україна). Здобул ступень кандидата наукох 1967. року. Медзитим, пре контакти зоз дисидентами нєодлуга бул послати назад до Словацкей.

Уж концом авґуста 1968. року, под час познатих политичних подїйох у Чехословацкей, Микола Мушинка, пре политични причини (протестовал пре уход  войскох Варшавского пакту до Чехословацкей), бул вишлїдзовани и 1971. року остал без роботи на факултету. Бул оддалєни зоз наукових и литературних активносцох. Же би обезпечел средства за живот фамилиї, Микола Мушинка єден час робел у задруґи як чувар кравох, а познєйше як топяч у цепларнї у Прешове. Алє и под час нємилосци чехословацких власцох вон предлужел наукову роботу и путовал до Канади и ЗАД, дзе отримовал серию преподаваньох. 

Микола Мушинка бул регабилитовани аж 1990. року и достал роботу на Прешовским универзитету. У цеку 1992. року одбранєл докторску дисертацию на Институту  уметносцох, фолклору и етноґрафиї у Києве. Национална академия наукох України вибрала го 1997. року за свойого иножемного члена. Мушинка здобул  титулу универзитетского професора  1999. року.

## Наукова творчосц
Др Микола Мушинка  автор  коло 200 наукових роботох,  вецей як 1000 статьох, 350  рецензийох, вецей як 50 кнїжкох як автор и коавтор.  

Окреме значна улога Миколи Мушинки у виглєдованьох, збераню и публикованю материялох з архивских жридлох.  Вон автор  вецей як 70 наукових роботох о В. Гнатюкови. Вон континуовано публиковал свойо науково виглєдованя у ЗАД, Канади, Французкей,  Нємецкей, Югославиї, Ческей и Австралиї, а после 1990 року и у Словацкей и України. 

Окреме замерковани тоти його библиоґрафски єдинки

::♦ З глибини віків. Антологія усної народної творчості українців Східної Словаччини (1967)

::♦ Володимир Гнатюк — дослідник фольклору Закарпаття (Париж, 1975)

::♦ Фольклор Пряшівщини в працях українських та російських вчених і сучасний стан його дослідження (1968) 	

::♦ Спільні і відмінні риси у фольклорі русинів Пряшівщини та Войводини (1971) 

::♦ Фольклорні видання українців Пряшівщини, (Український календар на 1979 р., Варшава)

::♦ Флоріан Заплетал - маловідомий чеський дослідник сакральної архітектури Закарпаття, Народознавчі зошити 1-2, 2003, стор. 252-259

::♦ Володимир Гнатюк: Життя та його діяльність в галузі фольклористики, літературознавства та мовознавства. — Париж — Нью-Йорк — Сідней: НТШ, Український архів, 1987. — Т. 207.— 332 с. (І видання)

### Награди и припознаня

Награди П. Чубинського, І. Франка, Д. Нитченка, В. Гренджі-Донського, припознанє з Румуниї Корона Карпатика.

## Вязи и сотруднїцтво з Руснацами у Войводини

Академик Мушинка на вецей заводи пребувал у наших крайох. Новинско-видавательна установа Руске слово видала два кнїжки Миколи Мушинки: *Фолклор Руснацох Войводини* (1988) и *Од усней по писану литературу* (2017). Наступал у руских емисийох Радия и Телевизиї. Вшадзи дзе бул, афирмативно бешедовал и писал о нас и о нашей култури аж по тамаль покля го чежка хорота нє звладала. 

Микола Мушинка ше упокоєл 12. септембра 2024. року у Прешове. 

## Вонкашнї вязи

*   Біографія на сервері студентських рефератів, *web.archive.com*

*  Біоґрафія на сайтї lemko.org

* Микола Мушинка — видатний словак та великий українець, *web.archive.com 
*
*  Русин-українець Микола Мушинка (Словаччина) переконаний: дві гілки стародавнього народу зберегли свою культурну спадщину разом, *www.ua-reporter.com*

*  Інтервю з Миколом Мушинком, *youtube.com*

* Упокоєл ше академик Микола Мушинка (1936–2024), Дюра Латяк, *Рутенпрес*, 13. септембер 2024.

## Литература
* Благовісник праці. Науковий збірник на пошану академіка Миколи Мушинки. — Пряшів: Фундація „Карпатиˮ, 1998. — 438 с.

*  Зимомря М. Вчений, педагог, громадсько-культурний діяч: До 70-річчя від дня народження Миколи Мушинки // Народна творчість та етнографія. — 2006. — №  2. — С. 103.

* Микола Мушинка // Українського цвіту по всьому світу. — К.: ТОВ „Світ Успіхуˮ, 2008. — С. 168–171.

* Неврлий М. Всеукраїнський громадянин і науковець (До 60-ліття Миколи Мушинки) // Сучасність. — 1996. — № 6. — С. 133–134.

* Мишанич О. Видатний дослідник українського фольклору (Штрихи до портрета члена-кореспондента НАН України Миколи Мушинки) // Народна творчість та етнографія. — 2002. — № 5- 6. — С. 14–19.

* Федонюк В. „Справа гідна сил та трудуˮ // Народна творчість та етнографія. — 2005. — №  4. — С. 123–128.

* Хаварівський Б. Мушинка Микола Іванович // Тернопільський енциклопедичний словник : у 4 т. / редкол.: Г. Яворський та ін. — Тернопіль : Видавничо-поліграфічний комбінат „Збручˮ, 2005. — Т. 2 : К — О. — С. 582. — ISBN 966-528-199-2.

* Академік Микола Мушинка // Вісник НТШ. — Весна-літо 2016. — С. 69-74.

Катеґория:Словацка
Катеґория:Фолклористи
Катеґория:Академики
Катеґория:Докторе наукох
Катеґория:Професоре
Катеґория:20. фебруар
Катеґория:Народзени 1936
Катеґория:12. септембер
Катеґория:Умарли 2024